**Lucia Krchňavá, IV.C, 2017/2018**

**Konjunkcia**

Kaviareň a my

Oči a hlbiny

Smiech a plytčiny

Hviezdy a sny

Podstatné a iné

Rovné a plaché

Nóvum a klišé

Jedno a každé

Kaviareň a my

-------------------------------

**Krok**

Krok.

Ďalší.

Myšlienka.

Uniká.

Koľko (k)rokov treba na umlčanie ticha?

**Paradox**

skríkol.

nepočul ho nik.

stíchol.

prehlušil krik.

Jedna zo stovky

Taká istá zo štvrtiny

Klam?

Sen?

Príbeh na pokračovanie?

Otázky bez odpovede

Nevyjadrený podmet

Vyjadrený fakt

Vôňa kávy je iný svet

Svet stály či premenlivý?

Garážové objatie

Som čerstvý vánok alebo votrelec?

Milión otázok

Nepoložených

Položených

Na poličke

Na budúce

Nabudúce

Čas budúci neurčitý

Včerajší zajtrajšok je dnes

**Vybrané**

Umlč ticho

Príde zas len krik

Ryk

Ryk

Ryk

Ryba

Rýchly

Rys

**Ústrižky**

biele články mlčia

chceli by a nemôžu

bývali súčasťou prázdna

príbehom sa nestali

príbeh by sa nestal bez nich

(kde) skončí ich strohá novela?

**Októbrová**

V mrákotách budiac sa zo snov

Posledné udalosti nevidí jasne

Odmieta nazvať ich chybou

Jedno chce - nech z ich spojenia klasik žasne

Bielučká, on jej opak

Súc matným úvodom, stal sa hviezdou konca

Prepojení nie nevdojak

Holé brieždenie je nastražená pasca

Ukrutné prázdno palety

Zliati v šachovnicu začínajú hrať hru

Rozchody rán, nočné strety

Monochromaticky vytvárajú farbu

Mdlí rodičia, syn žiarivý

Negýčové pozlátko ostáva jemu

Osud svoj mu odovzdali

Tomu, ktorý ich nikdy nevidel spolu

Šachovnice z ľudí

Nevieš kadiaľ chodia

Ty hľadáš poschodia

Čo ťa vyslobodí?

človek.

človek milión.

človek milión prívlastkov.

kiežby každý z nich patril tomu istému.

človek milión ksichtov.

človek milión.

človek.

**Odlet z kukučkových hodín**

Nepoznám trópy ani figúry

A predsa maturujem zo slovenčiny

A predsa píšem

Lekárskou azbukou

Pre(d)pisujem dojmy

Som vlastne prepisovač

Ako pán Gwyn

Alebo prepisovačka

Po ktorej sa vždy zháňam pred hodinou

Aj pred dvoma

Hodinár z povolenia

Zabúdam merať čas

Aj Albert vyjadril jeho relativitu

Niekedy sublimuje a občas neexistuje

Ešte stále držíme na stenách kruhové sústavy?

Vyrovnane labilný

Perverzne nevinný

Cholericky pokojný

Nehybne kontraktilný

Len fyzika ho vraj už opísala

Pusti náramkového bastarda k vode

Nájdi Správny kontakt

Ujo Hoenning sa návšteve poteší

Tam ti budú ručičky na dve veci

Na podržanie šálky a na objatie

Priestor bez času vonia kávou

Nakoniec kapituluje aj on

Kofeínová aróma siaha ku hviezdam

Lebo ich máš nad hlavou

Adios časopriestor

Ani fyzika ťa nezachráni